《感寓 其五十三》
明代·朱诚泳

有阳必有阴，有夜必有旦。吁嗟正与邪，相反如冰炭。

谁谓郑声淫，韶音为所乱。谁谓莠草新，嘉谷为所烂。

凤凰览德辉，鸺鹠可同观。驺虞履中野，梼杌可同绊。

物类自区别，吾人亦相判。荆舒培祸胎，群邪斯漫漶。

君实起西府，群贤乃藩翰。星辰归党籍，君子窃悲叹。

正邪不两立，天王贵雄断。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。